In nomine sanctæ et individuæ trinitatis, Richerius matris æcclesiæ Senonum metropolitanus archiepiscopus. Quicquid locis divino cultui mancipatis aut largiendo confirmamus, profuturum nobis ad præsentis vitæ curricula salubrius transigenda, et ad future beatitatis præmia facilius obtinenda, non dubitamus. Comperiat igitur omnium fidelium sanctæ Dei æcclesiæ, nostrorumque præsentium ac futurorum sollertia quia karissimus nobis abbas Sancti-Petri et Sancti-Saviniani, primi patronis nostri, nomine Gerbertus, et omnis ejusdem loci monachorum cœtus, nostram accedens adiit humiliter præsentiam, postulans sibi ut illud consilium daremus de villa que vocatur Ciconias, cum appendiciis suis, et æcclesia que in eadem villa sita est, in pago scilicet Senonensi. Nam priscorum ob incuriam patrum, funditus isdem ammiserat Sancti-Petri locus, et ob id cotidiane peticioni eorum libenter aures accomodavimus. De hoc siquidem quod michi contigebat ex antecessorum meorum jure, vel patris matrisque meæ hereditate, dedi quibusdam meis heredibus pro deliberatione ejusdem ville, cum adibitis muneribus, timens Deum, cogitans de æterna retributione, ut michi dominus Deus in futurum aliquid de peccatis meis minuere dignaretur; et maxime pro remedio animarum antecessorum meorum, quorum corpora in ipso loco fore cumprobantur tumulata. Ea igitur ratione sic fieri decretavi ut perpetualiter possideat Sancti-Petri locus, per futuras temporum successiones, æcclesiam scilicet et villam cum reliquis appendiciis, sicuti supra taxavimus. Postulavit item exorans prænominatus abbas cum monachis ut canonica auctoritate confirmarem antecessoris mei donni Sewini bonæ memoriæ †, quoddam adnotatum litteris optabile præceptum, quod fecit firmans Deo et sancto Petro sanctoque Saviniano, de sinodis et circadiis duarum æcclesiarum, scilicet Ausonis et Naudi, et de ipsarum altaribus; quod et libenter adimplere studui. Iterum et circadiam de altare Sancti-Martini, quod situm est in villa que dicitur Baviacus, quam dedit Deo sanctoque Petro donnus meus antecessor Mainardus, similiter committo absque ulla consuetudine, ipso tamen tenore ut per singulos annos solvant de ipso altare denarios VIIII, in primam sinodum post Pascha, et novem in alia que celebratur kalendis septembris. Similiter trado, ad stipendia monachorum ipsius loci, quandam particulam de alodo meo qui conjacet in villa que dicitur Planciacus; idem quartarios tres de vinea et arpennum unum et dimidium de prato. Deprecantes item præfati monachi et abbas, ut ex ratione thesauri Sanctæ-Mariæ et Sancti-Stephani, quandam feminam concederem Deo et sancto Petro et primo antecessori nostro glorioso Saviniano, quæ vocatur Raimburgis, cum omnibus infantibus qui ex illa nati fuerint. Tactus itaque divino nutu, et ab ipso abbate et a cunctis fratribus suscepta sanctæ absolutionis benedictione, intervenientibus donno præposito et archidiacono Gausberto et Pulcherio archipresbitero et canonico, et Odone presbitero et canonico, cum aliis quampluribus nostris fidelibus istud exorantibus, ob amore (sic) ejusdem beati Petri, cujus sacratissima limina adiens expetere volebam, adquievi eorum vocibus, et perpetualiter concedens, ut supra taxatum est, dedi eam cum omnibus infantibus qui ex ea nati fuerint, Deo et beatis apostolis Petro et Paulo, et præsuli nostro primo Saviniano atque insigni martiri Serotino. De hoc igitur et de supra nominatis causis, quas propter amorem Dei et nostre mercedis agmentum, eidem æcclesiæ Sancti-Petri et monachis, ibi per omnium temporum successiones Deo deservientibus, plena auctoritate has litteras confirmamus, et vinculo anatematis calumpniatores colligamus. Nostros vero qui futuri sunt successores exhoramus ut hanc donacionem nostram firmam et inviolabilem teneant. S. Ego in Dei nomine RICHERIUS archiepiscopus, hujus violatores privilegii anathematizo. S. HULDUINUS, archidiaconus, S. GAUSBERTUS, archidiaconus et præpositus, S. HARDUINUS, archidiaconus, S. ODO, archidiaconus, S. FULCHERIUS, archipresbiter, S. ARCHENFREDUS, archipresbiter, S. HERBERTUS, archipresbiter, Iterum ego Richerius archiepiscopus, trado ad stipendia fratrum Sancti-Petri et Sancti-Saviniani, alodum meum qui est juxta villam quæ vocatur Vogradus. Data mense aprilio, regnante Philippo rege, anno tertio. S. BERNUINUS, archidiaconus et cancellarius, scripsit. - (Les signatures sont toutes de la main du chancelier). (Au bas de la charte à droite était un sceau appliqué).